CELEX: 32011R1286
Language: el
Date: 2011-12-09 00:00:00
Title: Κανονισμός (ΕΕ) αριθ. 1286/2011 της Επιτροπής, της 9ης Δεκεμβρίου 2011 , για την καθιέρωση κοινής μεθοδολογίας διερεύνησης ναυτικών ατυχημάτων και συμβάντων που αναπτύχθηκε σύμφωνα με το άρθρο 5 παράγραφος 4 της οδηγίας 2009/18/ΕΚ του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

10.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 328/36
            
         ΚΑΝΟΝΙΣΜΌΣ (ΕΕ) αριθ. 1286/2011 ΤΗΣ ΕΠΙΤΡΟΠΉΣ
   της 9ης Δεκεμβρίου 2011
   για την καθιέρωση κοινής μεθοδολογίας διερεύνησης ναυτικών ατυχημάτων και συμβάντων που αναπτύχθηκε σύμφωνα με το άρθρο 5 παράγραφος 4 της οδηγίας 2009/18/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/18/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον καθορισμό των θεμελιωδών αρχών που διέπουν τη διερεύνηση των ατυχημάτων στον τομέα των θαλάσσιων μεταφορών και για την τροποποίηση της οδηγίας 1999/35/ΕΚ του Συμβουλίου και της οδηγίας 2002/59/ΕΚ (1) του Ευρωπαϊκού Κοινοβουλίου και του Συμβουλίου, και ιδίως το άρθρο 5 παράγραφος 4,
   Εκτιμώντας τα ακόλουθα:
   
               (1)
            
            
               Με βάση την οδηγία 2009/18/ΕΚ απαιτείται από την Επιτροπή να θεσπίσει κοινή μεθοδολογία διερεύνησης ναυτικών ατυχημάτων και συμβάντων, την οποία πρέπει να ακολουθούν τα διερευνητικά όργανα κατά τη διεξαγωγή των διερευνήσεών τους.
            
         
               (2)
            
            
               Η κοινή μεθοδολογία διερεύνησης ναυτικών ατυχημάτων και συμβάντων πρέπει να περιλαμβάνει κοινά πρότυπα, τα οποία να εφαρμόζονται καταρχήν σε όλες τις διερευνήσεις που πραγματοποιούνται σύμφωνα με την οδηγία 2009/18/ΕΚ, ώστε να επιτευχθεί υψηλού επιπέδου διερεύνηση.
            
         
               (3)
            
            
               Οι γενικοί κανόνες της κοινής μεθοδολογίας πρέπει να τηρούνται απευθείας από τα διερευνητικά όργανα των κρατών μελών.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η κοινή μεθοδολογία διερεύνησης ναυτικών ατυχημάτων και συμβάντων που προβλέπεται στο άρθρο 5 παράγραφος 4 της οδηγίας 2009/18/ΕΚ καθορίζεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Δεκεμβρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 131 της 28.5.2009, σ. 114.
   
      (2)  ΕΕ L 324 της 29.11.2002, σ. 1.
   
      ΠΑΡΑΡΤΗΜΑ
      
         ΚΟΙΝΗ ΜΕΘΟΔΟΛΟΓΙΑ ΔΙΕΡΕΥΝΗΣΗΣ ΝΑΥΤΙΚΩΝ ΑΤΥΧΗΜΑΤΩΝ ΚΑΙ ΣΥΜΒΑΝΤΩΝ
      
      A.   ΣΚΟΠΟΣ, ΠΕΔΙΟ ΕΦΑΡΜΟΓΗΣ ΚΑΙ ΕΦΑΡΜΟΓΗ
      Σκοπός των διερευνήσεων θεμάτων ασφάλειας σε ναυτικά ατυχήματα είναι να μειωθεί στο μέλλον ο κίνδυνος ατυχημάτων και συμβάντων και να περιορισθούν οι σοβαρές συνέπειές τους, μεταξύ των οποίων είναι η απώλεια ανθρωπίνων ζωών, η απώλεια πλοίων και η ρύπανση του θαλάσσιου περιβάλλοντος.
      Σκοπός του παρόντος εγγράφου είναι η διάθεση στα διερευνητικά όργανα των κρατών μελών κοινής μεθοδολογίας για τις έρευνες ασφάλειας στη θάλασσα σύμφωνα με την οδηγία 2009/18/ΕΚ. Το έγγραφο βασίζεται στο πεδίο εφαρμογής και τους ορισμούς της οδηγίας 2009/18/ΕΚ, ελήφθησαν δε υπόψη οι πράξεις του ΔΝΟ που αναφέρονται στην εν λόγω οδηγία.
      Η μεθοδολογία αποβλέπει στην καθιέρωση κοινής προσέγγισης, η οποία θα εφαρμόζεται καταρχήν σε όλες τις διερευνήσεις που πραγματοποιούνται σύμφωνα με την οδηγία και στην περιγραφή των χαρακτηριστικών της ορθής διερεύνησης ασφάλειας. Δεν πρόκειται για κατάλογο. Οι ερευνητές ασκούν την επαγγελματική τους κρίση και εκπαίδευση προκειμένου να λαμβάνουν υπόψη τις περιστάσεις κάθε περίπτωσης.
      Κατ’αυτόν τον τρόπο, με την εφαρμογή της παρούσας κοινής μεθοδολογίας και με αντικειμενική και συστηματική προσέγγιση της διερεύνησης, το διερευνητικό όργανο είναι πλήρως σε θέση να αντλεί διδάγματα από κάθε ατύχημα, έτσι ώστε να βελτιώνεται η ασφάλεια στη θάλασσα.
      Για τον ορθό προσδιορισμό των αιτίων ενός ναυτικού ατυχήματος ή συμβάντος απαιτείται έγκαιρη και μεθοδική έρευνα, η οποία υπερβαίνει τα όρια των άμεσων αποδεικτικών στοιχείων και αναζητεί τις συνθήκες που ενδεχομένως να προκαλέσουν άλλα περιστατικά στο μέλλον. Η διερεύνηση μπορεί να θεωρηθεί επομένως ως μέσο εντοπισμού όχι μόνον των άμεσων αιτίων, αλλά και προβλημάτων στο γενικότερο πλαίσιο της ρύθμισης, της πολιτικής και της υλοποίησής της.
      B.   ΠΕΡΙΕΧΟΜΕΝΟ
      1.   Επιχειρησιακή ετοιμότητα
      
      
                  1.1.
               
               
                  Κάθε διερευνητικό όργανο καταρτίζει σχέδιο εκ των προτέρων ώστε να εξασφαλίζει ότι, μετά την κοινοποίηση και κατά την έναρξη τη διερεύνησης, δεν σημειώνονται άσκοπες καθυστερήσεις λόγω έλλειψης σχετικών/προαπαιτούμενων πληροφοριών, ετοιμότητας ή γνώσεων. Το εν λόγω σχέδιο ετοιμότητας εξασφαλίζει ότι διατίθενται, κατά το δυνατόν, αμέσως πόροι και διαδικασίες για την ικανοποίηση των απαιτήσεων, μεταξύ των οποίων είναι επαρκώς ειδικευμένοι ερευνητές και ο ενδεχόμενος αναγκαίος συντονισμός, σε εθνικό και διεθνές επίπεδο, ώστε να καθίσταται δυνατή η ταχεία λήψη των πρώτων μέτρων, αμέσως μετά την παραλαβή κοινοποίησης ατυχήματος ή συμβάντος.
               
            
                  1.2.
               
               
                  Εξασφαλίζονται ρυθμίσεις για την έγκαιρη παραλαβή κοινοποιήσεων ατυχημάτων και συμβάντων από το διερευνητικό όργανο ατυχημάτων επί εικοσιτετράωρης βάσης.
               
            2.   Αρχική εκτίμηση και αντίδραση
      
      
                  2.1.
               
               
                  Τα διερευνητικά όργανα, μόλις ειδοποιηθούν, εκτιμούν την κατάσταση. Η αρχική εκτίμηση είναι κρίσιμη για να διαμορφώνουν εικόνα όσο το δυνατόν συντομότερα τα διερευνητικά όργανα, να ελαχιστοποιείται η ενδεχόμενη απώλεια στοιχείων και να προσδιορίζεται το πεδίο των αναγκαίων πληροφοριών για τη λήψη απόφασης σχετικά με τα ενδεδειγμένα μέτρα.
               
            
                  2.2.
               
               
                  Η εν λόγω εκτίμηση περιλαμβάνει, κατά το δυνατόν, κατανόηση
                  
                              —
                           
                           
                              όλων των γεγονότων,
                           
                        
                              —
                           
                           
                              των καίριων χρονικών στιγμών,
                           
                        
                              —
                           
                           
                              των ενεχόμενων μελών προσωπικού και
                           
                        
                              —
                           
                           
                              της κατηγορίας του περιστατικού.
                           
                        Εκτός από τους παράγοντες που αναφέρονται στο άρθρο 5 παράγραφος 2 της οδηγίας 2009/18/ΕΚ, είναι επίσης δυνατόν να εξετάζονται τα κάτωθι στοιχεία μεταξύ άλλων κατά τη λήψη απόφασης για τα μη πολύ σοβαρά ατυχήματα ή συμβάντα πρέπει να διερευνηθούν:
                  
                              —
                           
                           
                              η δυνητική αξία που μπορεί να αποφέρει η διεξαγωγή διερεύνησης για την ασφάλεια
                           
                        
                              —
                           
                           
                              η δημόσια διάσταση του ατυχήματος
                           
                        
                              —
                           
                           
                              κατά πόσον το ατύχημα εντάσσεται σε αναγνωρίσιμη τάση
                           
                        
                              —
                           
                           
                              οι ενδεχόμενες συνέπειες του ατυχήματος
                           
                        
                              —
                           
                           
                              η έκταση των διαθέσιμων και των προβλεπόμενων πόρων σε περίπτωση αλληλοσυγκρουόμενων προτεραιοτήτων και η έκταση εκκρεμών υποθέσεων διερεύνησης
                           
                        
                              —
                           
                           
                              τυχόν κίνδυνοι που απορρέουν από τη μη διερεύνηση
                           
                        
                              —
                           
                           
                              σοβαροί τραυματισμοί μελών του πληρώματος ή/και επιβατών
                           
                        
                              —
                           
                           
                              η ρύπανση περιβαλλοντικά ευαίσθητων περιοχών
                           
                        
                              —
                           
                           
                              πλοία που υπέστησαν σημαντικές δομικές ζημίες
                           
                        
                              —
                           
                           
                              ατυχήματα που διαταράσσουν, ή μπορούν να διαταράξουν, μείζονες λιμενικές δραστηριότητες.
                           
                        
            
                  2.3.
               
               
                  Εφόσον ληφθεί απόφαση να διερευνηθεί σοβαρό ατύχημα ή άλλο ναυτικό ατύχημα ή συμβάν, η διερεύνηση διεξάγεται κανονικά με την ίδια αμεσότητα ως να επρόκειτο για πολύ σοβαρό ατύχημα.
                  Όταν πρόκειται να διεξαχθεί διερεύνηση, τα διερευνητικά όργανα αναλαμβάνουν αμέσως δράση, εφόσον είναι εφικτό, προκειμένου να εξασφαλισθεί διαφύλαξη των αποδεικτικών στοιχείων, συντονισμός με λοιπά ουσιωδώς ενδιαφερόμενα μέρη και καθορισμός του κράτους που έχει την κύρια ευθύνη της διερεύνησης.
               
            3.   Στρατηγική και συλλογή αποδεικτικών στοιχείων
      
      
                  3.1.
               
               
                  Το διερευνητικό όργανο του κυρίου κράτους μέλους διερεύνησης, σε στενή συνεργασία με τα υπόλοιπα ουσιωδώς ενδιαφερόμενα κράτη, καταστρώνει αμέσως στρατηγική για την έκταση, την κατεύθυνση και τον χρόνο διερεύνησης.
               
            
                  3.2.
               
               
                  Το διερευνητικό όργανο τηρεί το σχέδιο υπό επανεξέταση κατά τη διάρκεια της διερεύνησης· στο τέλος της φάσης συλλογής αποδεικτικών στοιχείων το διερευνητικό όργανο διασφαλίζει, εφόσον είναι εφικτό, την πληρότητα των αποδεικτικών στοιχείων από όλες τις περιοχές που ενδεχομένως έχουν επηρεασθεί από το ατύχημα ή το συμβάν.
               
            
                  3.3.
               
               
                  Η έκταση της διερεύνησης ασφάλειας και η διαδικασία που πρέπει να ακολουθηθεί είναι επαρκείς για να αρθεί στο μέγιστο βαθμό κάθε αβεβαιότητα και ασάφεια και κατά τον τρόπο αυτό να καταστεί δυνατή η εμπεριστατωμένη και εύλογη εκτίμηση σχετικά με το αίτιο που οδήγησε στο ναυτικό ατύχημα ή συμβάν.
               
            
                  3.4.
               
               
                  Τα διερευνητικά όργανα των ουσιωδώς ενδιαφερομένων κρατών μελών παρέχουν την υποστήριξή τους στο κύριο κράτος μέλος διερεύνησης, έγκαιρα κατά το δυνατόν.
               
            
                  3.5.
               
               
                  Το κύριο διερευνητικό όργανο ορίζει ερευνητή για τη διεξαγωγή της διερεύνησης, καθιστά διαθέσιμους κατάλληλους πόρους και αρχίζει τη συλλογή αποδεικτικών στοιχείων όσο το δυνατόν συντομότερα, δεδομένου ότι η ποιότητα των στοιχείων, επειδή εξαρτάται ιδίως από την ορθότητα του τρόπου συλλογής, μπορεί να υποβαθμισθεί γρήγορα με την πάροδο του χρόνου· αναγνωρίζεται επίσης ότι κανένα πλοίο εμπλεκόμενο σε ναυτικό ατύχημα ή συμβάν δεν πρέπει να καθυστερείται περισσότερο από ό,τι είναι απόλυτα αναγκαίο για τη συλλογή αποδεικτικών στοιχείων.
               
            
                  3.6.
               
               
                  Κατά την αρχική φάση κάθε διερεύνησης, οι ερευνητές συλλέγουν όσο το δυνατόν περισσότερα αποδεικτικά στοιχεία μπορούν να βοηθήσουν στην κατανόηση του περιστατικού και στον προσδιορισμό των αιτίων του, συνεκτιμώμενου του ενδεχόμενου εύρους κάθε διερεύνησης.
               
            
                  3.7.
               
               
                  Πέραν των πληροφοριών που αποκτώνται κατά την αρχική φάση της ειδοποίησης, παρέχονται στους ερευνητές το ιστορικό και πληροφορίες αναφοράς. Μεταξύ αυτών περιλαμβάνονται στοιχεία ή δεδομένα παρεχόμενα μέσω συστήματος παρακολούθησης, από το σύστημα ελέγχου της κυκλοφορίας, τις ναυτιλιακές αρχές, τις υπηρεσίες διάσωσης, την πλοιοκτήτρια εταιρεία και το πλοίο που υπέστη το ατύχημα.
               
            
                  3.8.
               
               
                  Εφόσον χρειάζεται, το διερευνητικό όργανο συμβουλεύεται βάσεις δεδομένων, μεταξύ των οποίων και την Ευρωπαϊκή Πλατφόρμα Πληροφοριών Θαλάσσιων Ατυχημάτων, και άλλες πηγές πληροφοριών που επιτρέπουν τον προσδιορισμό τυχόν θεμάτων σχετικών με την ασφάλεια που υπεισέρχονται ίσως στο υπό διερεύνηση ναυτικό ατύχημα ή συμβάν.
               
            
                  3.9.
               
               
                  Καταρχήν, οι ερευνητές μεταβαίνουν εάν είναι δυνατόν στον τόπο του ναυτικού ατυχήματος ή/και συμβάντος, ώστε να έχουν άθικτα αποδεικτικά στοιχεία και να διαμορφώσουν μια πρώτη εκτίμηση για το συμβάν. Εφόσον είναι αδύνατον να διαφυλαχθεί ο τόπος του ατυχήματος, λαμβάνονται μέτρα, κατά το δυνατόν, για κατάλληλη τεκμηρίωση της σκηνής όπως φωτογραφίες, οπτικο-ακουστικές καταγραφές, σκαριφήματα ή άλλα διαθέσιμα μέσα με σκοπό τη συλλογή σημαντικών στοιχείων που μπορούν να αναπαραγάγουν εκ των υστέρων τις περιστάσεις.
               
            
                  3.10.
               
               
                  Εφόσον το πλοίο είναι εξοπλισμένο με VDR (καταγραφέας δεδομένων ταξιδίου), οι ερευνητές καταβάλλουν κάθε προσπάθεια για να αποκτήσουν και να διαφυλάξουν τις καταγεγραμμένες πληροφορίες. Μεριμνούν, ιδίως, εγκαίρως ώστε να εξασφαλίσουν ότι «σώθηκε» το VDR και δεν θα γίνει νέα εγγραφή. Καταβάλλουν επίσης κάθε προσπάθεια για να λάβουν κάθε σχετική πληροφορία από ηλεκτρονικές πηγές, τόσο επί του πλοίου όσο και από ξηράς. Εξετάζουν, με τη σειρά που θεωρούν κατάλληλη, κάθε διαθέσιμο σχετικό έγγραφο, διαδικασία και αρχείο.
               
            
                  3.11.
               
               
                  Πραγματοποιούνται ακροάσεις όλων των διαθέσιμων μαρτύρων εφόσον το κύριο διερευνητικό όργανο τις κρίνει σκόπιμες. Οι ερευνητές προσδιορίζουν ποιους μάρτυρες επιθυμούν να εξετάσουν στην αρχή και καταρτίζουν σχέδιο ακροάσεων. Στο εν λόγω σχέδιο λαμβάνονται υπόψη, μεταξύ άλλων, η κόπωση (τόσο των μαρτύρων όσο και του ερευνητή), η αστάθεια των ανθρωπίνων αποδεικτικών στοιχείων και οι σκοπούμενες κινήσεις των δυνητικών μαρτύρων.
                  Μεταξύ των δυνητικών μαρτύρων είναι δυνατόν να περιλαμβάνονται:
                  
                              —
                           
                           
                              άτομα απευθείας ενεχόμενα στο ναυτικό ατύχημα ή συμβάν και στις συνέπειές του
                           
                        
                              —
                           
                           
                              αυτόπτες μάρτυρες του ναυτικού ατυχήματος ή συμβάντος
                           
                        
                              —
                           
                           
                              προσωπικό αντιμετώπισης καταστάσεων έκτακτης ανάγκης
                           
                        
                              —
                           
                           
                              προσωπικό της ναυτιλιακής εταιρείας, λιμενικοί υπάλληλοι, σχεδιαστές, προσωπικό επισκευής και τεχνικοί εμπειρογνώμονες.
                           
                        Εάν δεν είναι δυνατή η απευθείας συνομιλία με ορισμένους μάρτυρες, το κύριο διερευνητικό όργανο μεριμνά ώστε να λάβει στοιχεία με άλλα μέσα.
                  Στοιχεία μπορούν να αποκτηθούν από τηλεφώνου ή σε άλλους ερευνητές εκπαιδευμένους στην ασφάλεια στους οποίους έχει ανατεθεί η διεξαγωγή της ακρόασης για λογαριασμό του κυρίου κράτους διερεύνησης. Στην τελευταία περίπτωση, το πρόσωπο που διεξάγει την ακρόαση πρέπει να ενημερώνεται από τον ερευνητή που διεξάγει τη διερεύνηση. Ίσως χρειασθούν περισσότερες της μιας ακροάσεις πολλών καίριων μαρτύρων.
               
            
                  3.12.
               
               
                  Οι πληροφορίες επαληθεύονται όποτε αυτό είναι δυνατόν. Ενδεχομένως οι δηλώσεις διαφόρων μαρτύρων να είναι αντικρουόμενες και να χρειάζονται περαιτέρω αποδεικτικά στοιχεία. Για να εξασφαλισθεί ότι διερευνήθηκαν όλα τα σχετικά γεγονότα, τίθενται οι γενικές ερωτήσεις «ποιος», «τι», «πότε», «πώς» και «γιατί».
               
            
                  3.13.
               
               
                  Οι ανθρώπινοι παράγοντες αποτελούν αναπόσπαστο μέρος των περισσότερων διερευνήσεων και για το λόγο αυτό οι ερευνητές ασφαλείας πρέπει να είναι κατάλληλα εκπαιδευμένοι. Η επιτυχής διερεύνηση των ανθρώπινων παραγόντων εξαρτάται ευρέως από το είδος και την ποιότητα των συλλεγόμενων πληροφοριών. Καθώς δύο συμβάντα δεν είναι ποτέ ίδια, το διερευνητικό όργανο καθορίζει το είδος και την ποιότητα των δεδομένων που πρόκειται να συλλεγούν και να επανεξετασθούν. Κατά κανόνα, ο ερευνητής συγκεντρώνει αρχικά όλες τις πληροφορίες και αφήνει κατά μέρος τα περιττά δεδομένα στην πορεία της διερεύνησης.
               
            
                  3.14.
               
               
                  Σε περίπτωση ανάγκης, το διερευνητικό όργανο εξασφαλίζει την ασφαλή φύλαξη ορισμένων υλικών αποδεικτικών στοιχείων, προκειμένου ιδίως να υποβληθούν σε επιστημονική εξέταση, επιθεώρηση ή δοκιμή στην ξηρά. Στις περιπτώσεις αυτές, οι ερευνητές συνυπολογίζουν το γεγονός ότι με την πάροδο του χρόνου τα διαθέσιμα στοιχεία είναι δυνατόν να αλλοιωθούν και, για τον λόγο αυτό, πρέπει να μεριμνήσουν για την αφαίρεσή τους το συντομότερο δυνατόν. Πριν την αφαίρεσή τους, τα εν λόγω στοιχεία πρέπει, εάν δυνατόν, να φωτογραφίζονται επί τόπου. Αφαιρούνται και φυλάσσονται με κάθε κατάλληλη προφύλαξη ώστε να μην επηρεαστεί η εξέτασή τους.
               
            
                  3.15.
               
               
                  Εάν κριθεί σκόπιμο, τα διερευνητικά όργανα μπορούν να διεξαγάγουν ειδική εξέταση ή να αναθέσουν σε ειδικούς τη διεξαγωγή της, και πιο συγκεκριμένα τεχνική εξέταση του πλοίου και των διαφόρων συστημάτων και του εξοπλισμού του, εν ανάγκη από κατάλληλους εμπειρογνώμονες.
               
            
                  3.16.
               
               
                  Κατά τη συλλογή στοιχείων, τα διερευνητικά όργανα προσπαθούν να ταυτοποιούν κάθε ελλείπον στοιχείο.
               
            4.   Ανάλυση
      
      
                  4.1.
               
               
                  Μετά τη συλλογή των αποδεικτικών στοιχείων και των σχετικών πρόσθετων δεδομένων, το διερευνητικό όργανο του κυρίου κράτους μέλους διερεύνησης, σε συνεργασία με τα υπόλοιπα ουσιωδώς ενδιαφερόμενα κράτη, αναλόγως, τα αναλύει προκειμένου να προσδιορίσει τα αίτια και τους παράγοντες που συνετέλεσαν στο ατύχημα.
                  Εν προκειμένω, οι ερευνητές λαμβάνουν υπόψη την διαφορετική αξία των στοιχείων που συνέλεξαν και κρίνουν με ποιον τρόπο είναι δυνατόν να επιλυθούν τυχόν ασάφειες ή περιπτώσεις αλληλοσυγκρουόμενων στοιχείων.
               
            
                  4.2.
               
               
                  Για την ορθή ταυτοποίηση των γενεσιουργών παραγόντων απαιτείται έγκαιρη και μεθοδική διερεύνηση πέραν των άμεσα διαθέσιμων στοιχείων με την εξέταση των υποκείμενων συνθηκών, ενδεχομένως μακριά από τον τόπο του ναυτικού ατυχήματος ή συμβάντος, οι οποίες μπορούν να οδηγήσουν σε άλλα ναυτικά ατυχήματα και συμβάντα στο μέλλον. Οι διερευνήσεις ασφάλειας στη θάλασσα πρέπει επομένως να χρησιμεύουν καταρχήν ως μέσο ταυτοποίησης όχι μόνον των άμεσων γενεσιουργών παραγόντων αλλά και των συνθηκών της όλης επιχειρησιακής διαδικασίας. Για να επιτευχθεί αυτό, η ανάλυση των συλλεγόμενων στοιχείων είναι διεξοδική και επαναλαμβανόμενη.
               
            
                  4.3.
               
               
                  Εάν δεν είναι δυνατόν να πληρωθούν κενά στις πληροφορίες και η λύση δίδεται με εύλογες παρεκβολές και παραδοχές, αυτές πρέπει να αναφέρονται με σαφήνεια στην έκθεση. Χρήσιμο εργαλείο στη διαδικασία αυτή είναι ο προσδιορισμός όλων των επιλογών και η αναλυτική αναγωγή τους στην πλέον πιθανή υπόθεση.
               
            5.   Συστάσεις ασφαλείας
      
      
                  5.1.
               
               
                  Κάθε σύσταση ασφάλειας πρέπει να βασίζεται στην ανάλυση. Απευθύνεται στους πλέον αρμόδιους οργανισμούς ή άτομα για να λάβουν διορθωτικά μέτρα.
               
            
                  5.2.
               
               
                  Βασίζεται σε διερευνήσεις ασφαλείας ή στην έρευνα και σε ανάλυση συνοπτικών δεδομένων. Οι συστάσεις επιτρέπεται να διατυπώνονται σε συνεργασία και διαβούλευση με τους αρμόδιους ενδιαφερομένους, καθώς συχνά βρίσκονται σε καλή θέση για να προσδιορίζουν και να εφαρμόζουν κατάλληλα μέτρα ασφάλειας. Την τελική απόφαση σχετικά με το περιεχόμενο και τους αποδέκτες των συστάσεων ασφάλειας λαμβάνει, ωστόσο, το κύριο διερευνητικό όργανο.
               
            
                  5.3.
               
               
                  Εφόσον κριθεί ότι τα αίτια και οι παράγοντες που συνετέλεσαν στο ατύχημα πρέπει να αντιμετωπισθούν επειγόντως, λαμβάνονται κατάλληλα μέτρα παρακολούθησης όπως, π.χ., η έκδοση προσωρινής σύστασης ασφάλειας.
               
            
                  5.4.
               
               
                  Για να διευκολυνθεί στο μέγιστο δυνατόν η αποδοχή και η εφαρμογή από τους αποδέκτες, κάθε σύσταση πρέπει να είναι:
                  
                              —
                           
                           
                              αναγκαία,
                           
                        
                              —
                           
                           
                              να μπορεί να είναι αποτελεσματική,
                           
                        
                              —
                           
                           
                              εφικτή,
                           
                        
                              —
                           
                           
                              ενδεδειγμένη,
                           
                        
                              —
                           
                           
                              στοχευμένη
                           
                        
                              —
                           
                           
                              συνταγμένη με σαφή, περιεκτικό και άμεσο τρόπο,
                           
                        
                              —
                           
                           
                              διατυπωμένη έτσι ώστε να μπορεί να αποτελέσει τη βάση σχεδίων διορθωτικών μέτρων, επισημαίνοντας τα κενά ασφάλειας που πρέπει να αντιμετωπισθούν.
                           
                        
            6.   Εκθέσεις
      
      
                  6.1.
               
               
                  Το διερευνητικό όργανο του κυρίου κράτους μέλους διερεύνησης συντάσσει σχέδιο έκθεσης σε συνεργασία με τα υπόλοιπα ουσιωδώς ενδιαφερόμενα κράτη. Στην έκθεση παρουσιάζονται, με σαφή και περιεκτικό τρόπο, τα γεγονότα και η ανάλυση που χρησιμοποιούνται για την υποστήριξη των συμπερασμάτων και των συστάσεων.
               
            
                  6.2.
               
               
                  Εφόσον είναι εφικτό, το σχέδιο έκθεσης, ή κατάλληλα μέρη αυτού, διανέμονται εμπιστευτικά για διαβούλευση σε κάθε ενδιαφερόμενο πρόσωπο ή οργανισμό. Το διερευνητικό όργανο δημοσιεύει την τελική έκθεση, τροποποιημένη εφόσον χρειασθεί.
               
            7.   Επακόλουθα μέτρα
      
      Τα διερευνητικά όργανα επιδιώκουν να επιβεβαιώνουν ορισμένες λεπτομέρειες για τα μέτρα που λαμβάνονται με βάση τις συστάσεις ασφάλειας.